На основу члана 27. став 10. Закона о јавној својини („Службени гласник РС“ бр. 72/11, 88/13, 105/14, 104/16-др. закон, 108/16, 113/17 и 95/18) и члана 40. став 1. тачка 18. Статута општине Инђија („Службени лист општине Инђија“ број 5/19)

 Скупштина општине Инђија, на седници одржаној дана 14. јуна 2019. године донела је

**О Д Л У К У**

**О ПРИБАВЉАЊУ НЕПОКРЕТНОСТИ У ЈАВНУ СВОЈИНУ**

**ОПШТИНЕ ИНЂИЈА ПУТЕМ ИЗГРАДЊЕ-ДОГРАДЊОМ**

 **I ПРИБАВЉА СЕ** непокретност у јавну својину општине Инђија путем изградње и то доградњом објекта дечијег вртића „Невен“ површине 932м2 постојећег на катастарској парцели број 3761/10 и уписаног у лист непокретности број 9742 к.о. Инђија.

 Доградња се врши проширењем постојећег објекта у основи и то изградњом четири просторије за боравак, два улазна хола, отвореног атријума и спољашњег степеништа укупне нето површине 234,64м2, односно укупне бруто површине 275,10м2, а на основу Идејног пројекта број А-51/18 од августа 2018. године, израђеног од стране „DOMUS CONSTRUCTION“ доо Инђија .

 **II** Планирана вредност радова тачке I ове одлуке износи 4.932.744,80 динара без ПДВ-а, а на основу предмера и предрачуна радова садржаног у Идејном пројекту број А-51/18 од августа 2018. године, израђеног од стране „DOMUS CONSTRUCTION“ доо Инђија .

 **III** Средства за извођење радова из тачке I ове одлуке обезбеђена су у буџету општине Инђија за 2019. годину.

 **IV** На непокретности из тачке I ове одлуке, као саставном делу објекта дечијег вртића „Невен“ власник ће бити Општина Инђија.

 **V** Избор извођача радова из тачке I ове одлуке извршиће се путем јавне набавке у складу са одредбама Закона о јавним набавкама („Службени гласник РС“ број 124/12, 14/15 и 68/15).

 **VI** Овлашћује се Председник општине Инђија, да у складу са Законом о јавним набавкама, донесе Одлуку о покретању отвореног поступка јавне набавке избора извођача радова и Решењем образује Комисију о спровођењу поступка јавне набавке.

 Председник општине ће о спроведеном поступку јавне набавке избора извођача радова, Скупштини општине поднети извештај.

 **VII** О реализацији ове одлуке стараће се Општинска управа општине Инђија.

 **VIII** Ову одлуку објавити у „Службеном листу општине Инђија“.

**О б р а з л о ж е њ е**

 Председник општине Инђија поднео је иницијативу за прибављање непокретности у јавну својину општине Инђија и то изградњом, односно доградњом дечијег вртића и то објекта „Невен“ у Инђији, Омладинска 31, постојећег на парцели број 3761/10 к.о. Инђија, а на основу иницијативе Предшколске установе „Бошко Буха“ Инђија упућене Председнику општине. Објекат „Невен“ је спратности П+0, односно приземни, површине 932м2, а доградњом се врши проширење постојећег објекта у основи и то изградњом четири просторије за боравак, два улазна хола, отвореног атријума и спољашњег степеништа укупне нето површине 234,64м2, односно укупне бруто површине 275,10м2.

 У иницијативи предшколске установе се наводи да је проширење капацитета објекта „Невен“ неопходно обзиром да последњих година не постоји могућност уписа све деце, као и да се очекује да ће ове године око 300 деце остати неуписано.

 У 2018. години урађен је идејни пројекат адаптације и доградње објекта „Невен“ који је изграђен на парцели број 3761/10 к.о. Инђија којим је предвиђена доградња четири нова боравка за децу, као и адаптација постојећих санитарних чворова у делу објекта који се дограђује. Дограђени део се повезује отварањем врата из постојеће терасе које се затварају и функционално формирају два улазна хола која су повезана са два боравка, а ради постизања природног проветравања просторија и равномерене осучаности и осветљености просторија задржава се отворени атријум између постојећег и дограђеног дела објекта. Извођењем радова на адаптацији и доградњи објекта повећаће се површина објекта за 234,64м2 нето површине, односно 275,10м2 бруто површине. Вредност радова, која подразумева архитекстонско-грађевинске и електроинсталатерске радове, према наведеном пројекту износи 4.932.744,80 динара без ПДВ-а, односно 5.919.293,76 динара са ПДВ-ом.

 Одлуком о буџету општине Инђија за 2019. годину планирана су средства за доградњу објекта „Невен“ у износу од 7.000.000,00 динара. У Плану јавних набавки за 2019. годину предвиђено је спровођење јавне набавке у отвореном поступку за доградњу објекта вртића „Невен“ у Инђији чија процењена вредност без ПДВ-а износи 5.831.000,00 динара.

 Објекат „Невен“ се налази на парцели број 3761/10 површине 77ари 80м2 к.о. Инђија која се налази у јавној својини општине Инђија. Предшколска установа „Бошко Буха“ има право коришћења на објекту, а дана 27.08.2014. године поднет је захтев за упис јавне својине општине Инђија на објекту који није решен. Законом о јавној својини, чланом 72. став 5. прописано је да су средства у јавној својини локалне самоуправе, између осталог, и средства која користе установе чији је оснивач локална самоуправа, док је чланом 80. истог закона утврђено да се даном ступања на снагу овог закона на непокретностима из члана 72. ст. 4. и 5. овог закона успостављају посебна својинска овлашћења аутономне покрајине, односно локалне самоуправе које могу предузимати све акте располагања на овим непокретностима, осим отуђења непокретности из јавне својине без сагласности Владе.

 Законом о јавној својини („Службени гласник РС“ број 72/11....95/18) чланом 27. став 10. прописано је да о прибављању ствари и располагању стварима у својини јединице локалне самоуправе под условима прописаним законом, одлучује орган јединице локалне самоуправе одређен у складу са законом и статутом јединице локалне самоуправе, док је чланом 29. истог закона прописано да се непокретне ствари прибављају у јавну својину полазећи од тржишне вредности непокретности коју је проценио порески, односно други надлежни орган, у поступку јавног надметања, односно прикупљањем писмених понуда, ако законом није друкчије одређено, као и да се прибављањем непокретне ствари сматра и изградња објеката. Изградњом новог објекта се сматра и доградња постојећег објекта у складу са одредбама којима се уређује планирање и изградња. Законом о планирању и изградњи („Службени гласник РС“ бр. 72/09....31/19) чланом 2. став 1. тачка 33. утврђено је да доградња јесте извођење грађевинских и других радова којима се изграђује нови простор ван постојећег габарита објекта, као и надзиђивање објекта, и са њим чини грађевинску, функционалну или техничку целину.

 Статутом општине Инђија, чланом 40. став 1. тачка 18. прописано је да Скупштина општине одлучује о прибављању непокретности у јавној својини општине, док је Одлуком о прибављању, располагању и управљању стварима и другим имовинским правима у јавној својини општине Инђија („Службени лист општине Инђија“ број 12/18), чланом 3. утврђено шта се сматра прибављањем ствари у јавну својину, као и да се ствари у јавну својину Општине могу прибавити, између осталог и изградњом, док је чланом 6. исте Одлуке утврђено да иницијативу за прибављање непокретности у јавну својину Општине може поднети Председник општине самостално или на иницијативу Општинске управе, јавног предузећа, установе, организације и јавне агенције, односно друштва капитала чији је оснивач Општина, у зависности од непокретности која се прибавља у јавну својину, те је на основу свега изнетог донета одлука као у диспозитиву.

**Скупштина општине Инђија**

Број:46-25/2019-I Председник

Дана: 14.јуна 2019.године

Инђија Милан Предојевић